
			Andreas Nordli tror at vi er på vei inn i det mange kaller den fjerde store misjonsbølgen, «en ny bølge som blir større og mer innflytelsesrik enn alle de forrige bølgene til sammen». Der vil han og organisasjonen han leder, Ungdom i Oppdrag, være med. Men som en som er mer opptatt av det han mener å se ligge på Guds hjerte enn av egen organisasjon, vil han være med å tenne alt Guds folk til ny misjonsiver. I denne boken formidler han det samme budskap vi har hørt ham forkynne med intensitet på konferanser og møter – Gud vil misjon, og han kaller oss inn i sin gjerning.

			Selvfølgelig omtaler Nordli de fem misjonsbefalingene i Det nye testamente. Men han setter dem inn i en større ramme – den strekker seg fra Bibelens første kapitel til Åpenbaringsboken. Det blir spennende lesning. I en tid der Det gamle testamente er i ferd med å bli en forsømt og forlatt del av Skriften for mange kristne, hentes det fram. Halve boken til Nordli løfter frem spennende trekk fra GT. Misjonstanken er ikke noe nytt. Den får farge og liv fra urhistorien og beretningene om Guds vei med Israel. Guds velsignelses- og frelsesvilje, ikke bare for hvert menneske, men for folkeslagene, lyser mot oss tvers gjennom de eldgamle skriftene. Der er sammenheng mellom kulturoppdraget i skapelsesberetningen og misjonsbefalingene som følger Jesu død og oppstandelse.

			Forfatteren viker ikke tilbake for å drøfte forskjellige synspunkt på misjonsoppdraget og misjonspraksis, ikke minst i lys av Det nye testamente. Han befinner seg solid i den evangelikale leir.

			Nordli sier at boken hans stort sett dekker det samme som hans egen undervisning i løpet av en uke på Ungdom i Oppdrags disippeltreningskoler. Godt! Og takk at boken gjør det mulig for oss andre å få del i undervisningen.

			Reidar Paulsen

			Doulos-nettverket

		


		
			Til deg som leser

			Jeg vil prøve å fortelle deg litt om hvem Gud er. Vi mennesker kan nemlig fatte litt av ham, både med vårt intellekt, våre sanser og følelser. Men det handler ikke bare om å kjenne Gud. Like viktig er det å gjøre Gud kjent. Derfor er Guds evige hensikt det sentrale emnet i denne boken. Slik håper jeg ditt hjerte vil banke for det samme som Guds hjerte banker for.

			Hva er Guds evige hensikt? Spørsmålet er viktig. Og svaret minst like viktig. I denne boken skal vi gå gjennom hele Bibelen og se etter den røde tråden som begynner i skapelsen, og som avsluttes i Johannes’ åpenbaring. Slik vil du få svar på dette spørsmålet. Men allerede nå kan jeg si at det handler om ­mennesker og folkeslag. Litt sånn «misjonsteologi for ­dummies».

			Jeg har jobbet i Ungdom i Oppdrag i snart 20 år, og jeg har i løpet av de siste ti årene undervist på mange av Ungdom i Oppdrags Disippeltreningsskoler (DTS) i flere land. Det du leser i denne boken, er vanligvis pensumet jeg benytter når jeg underviser en uke om misjon på DTS. Boken gir meg mulighet til å kunne gått litt mer i dybden enn en uke på DTS tillater. I tillegg har jeg kuttet ut en del historier jeg vanligvis forteller, ellers er hovedlinjene ganske lik en ukes undervisning på DTS.

			Jeg gir meg ikke ut for å ha skrevet en fullstendig teologisk avhandling om det bibelske fundamentet for misjon. Det er flere elementer jeg kunne tatt med. Men for at ikke boken skulle bli for omfattende, har jeg derfor gjort et utvalgt. Det har og vært viktigere for meg å skrive slik at flest mulig forstår, enn å tilnærme meg stoffet med en akademisk form.

			Takk til Brent Jenness som har hjulpet meg gode innspill på innhold, Darryl Krause som hele tiden hjelper meg til å lese «hele Bibelen», og min medhjelper på kontoret, Helge Haugland, som holder orden på det meste. Og min gode venn og medsammensvorne Alv Johan Magnus som satte meg på ­sporet.

		


		
			Innledning

			Min kone er en kreativ kunstnersjel. Av og til er hun spontan, og når så skjer, er hun overbevist om at ideen hun nettopp har fått er veldig god.

			I flere år bodde vi i Romania. Vinteren 2002 ble hun syk. Symptomene sprikte i ulike retninger, og den ene doktoren etter den andre foreslo ulike diagnoser som varierte fra dia­betes til kreft i livmoren. Heldigvis tok de alle feil. Det viste seg at hun egentlig var deprimert, utslitt og led av angst, og det var dette som gav fysiske utslag. Mens vi var i Norge og ventet på at hun skulle bli frisk, fikk hun et kreativt øyeblikk. Hun meldte seg på et keramikerkurs i Hamar. Åsne bestemte seg for å bli flink til å lage ting av leire.

			Jeg tolket dette som et signal om at livsgnisten var på vei tilbake og stilte villig opp med oppmuntrende ord og praktisk hjelp. Ganske raskt forstod jeg at Åsne kunne bli svært dyktig. Etter at vi flyttet tilbake til Norge, begynte hun å arbeide med keramikk igjen. Vi gikk til innkjøp av en dreieskive, og en kera­miker i Hamar gav oss en ovn vi kunne brenne leiren i. En venn hjalp oss med å installere ovnen i kjelleren i huset vårt, og Åsne brukte mange timer den høsten på å forme leire med hendene sine. Gjenstandene tørket, ble brent, glasert og brent på nytt.

			Jeg var rett og slett veldig imponert. En dag jeg var innom byen, gikk jeg tilfeldigvis forbi et keramikkutsalg. Jeg gikk inn for å sjekke produktene og prisene. Der så jeg at Åsnes håndverk ikke var dårligere enn det som ble solgt i butikken. Da jeg deretter sjekket prisene, fikk jeg hakeslipp. Jeg hadde ingen anelse om at keramikk kunne være så dyrt. Dollartegnene lyste i øynene mine da jeg gikk ut av butikken. Min kones hobby kunne bli en lønnsom affære.

			Jeg dro umiddelbart hjem, tok turen rett i kjelleren for å se nærmere på hva hun hadde laget. I hodet mitt satte jeg priser på alt hun hadde laget i forhold til det jeg hadde sett i butikken. Raskt forstod jeg at produksjonen så langt lett ville tjene inn utgiftene vi hadde hatt med dreieskiva og nye varmeelementer til ovnen. I løpet av kort tid ville vi kunne begynne å tjene penger. Mens jeg gikk og drømte om penger som skulle rulle inn på kontoen, gikk kjellerdøren opp. Åsne kom inn, og oppspilt som jeg var, begynte jeg å fortelle om mine oppdagelser. Jeg er vant til at det av og til tar litt tid å overbevise henne om at gode ideer faktisk er gode, så jeg bekymret meg ikke over at jeg ikke kunne se dollartegn i øynene hennes. Jeg malte med bred pensel, og beskrev vår lysende, økonomiske fremtid.

			Da jeg var ferdig med å fortelle, begynte hun å peke på de ulike gjenstandene som stod i hyllene. Søstrene hennes skulle få hver sin vase, svigermor skulle få en annen, mens venner og naboer skulle få de andre tingene. Alt hun hadde laget var tiltenkt noen hun brydde seg om. Ingenting skulle selges.

			Jeg argumenterte så godt jeg kunne. Plutselig skjønte jeg hva det betydde å sprute vann på gåsa. Det bare prellet av. Å tisse i motvind hadde jeg prøvd som guttunge, og jeg visste hvor lite vellykket det var. Om det var metaforen om gåsa eller motvinden som passet best på situasjonen, skal være usagt. Uansett; jeg kom ingen vei. Hun hadde bestemt seg, og bestemmelsen var at ingenting skulle selges.

			Den siste spikeren i kista ble hamret inn senere på kvelden, etter at jeg nok en gang forsiktig hadde forsøkt å overbevise henne om at jeg hadde rett: «Hvem er det som har laget kera­mikken du vil selge? Er det du eller jeg?» Forsiktig måtte jeg innrømme at det var hun som var opphavskvinnen. Da denne innrømmelsen kom på bordet, innså jeg det totale nederlag. «Det betyr at jeg er sjefen», sa hun. Og dermed var diskusjonen over. Hun hadde vunnet. De neonblinkende dollartegnene i øynene mine var borte. 

			Fordi hun hadde laget tingene, var hun sjef.

			Bak universet står det en skaper. Dette er Gud. Han skapte fordi han ville. Det skjedde ikke tilfeldig. Når vi leser skapelseshistorien i 1. Mosebok, er det lett å tro at jorden var det første han skapte. Det stemmer ikke. Utenfor tiden skapte han nemlig englene. Jorden er heller ikke det siste han har skapt. Gud skaper stadig noe nytt. Og fordi Gud er skaper, er han også Herre. Dette er grunnlaget for å forstå Guds evige hensikt.

			Videre gjennom denne boken skal vi følge den røde tråden gjennom Bibelen. På denne måten vil du bli bedre kjent med Gud og hans hensikt. Det er Bibelen som er grunnlaget for vår forståelse av hvem han er og hva han ønsker, og for å forstå dette, trenger vi å løfte øynene våre fra enkeltavsnitt i Bibelen, og heller prøve å lese «den store historien» som begynner i begynnelsen og slutter i Bibelens siste bok.

			Du vil kanskje bli overrasket over perspektivene og de store linjene, men jeg håper at du vil bli bedre kjent med Gud, og dermed hans evige hensikt. 

		


		
			Kapittel 1

			I begynnelsen

			Alle mennesker er ønsket av Gud. Dette definerer vår uendelige verdi. Ingen mennesker er blitt til ved en tilfeldighet, selv om mange kanskje tror dette om seg selv.

			I 2008 var jeg i Brasil for å tale på en misjonskonferanse. Flere hundre mennesker var samlet. Mens jeg stod på tale­stolen, fikk jeg det for meg å si at alle mennesker er skapt og villet av Gud. «Selv om du er resultatet av en voldtekt, så er livet ditt likevel ønsket av Gud», falt det ut av meg. Jeg angret litt på det jeg sa, og håpet ingen ble støtt.

			Etter møtet kom en kvinne i førtiårene bort til meg og sa at hun var blitt til nettopp fordi moren hennes var blitt voldtatt av en ukjent mann. Egentlig skulle hun ha blitt abortert, men fordi moren ikke hadde penger til å betale for seg, ble kvinnen født. I hele sitt liv hadde hun følt seg uønsket. Men for noen år siden hadde hun hatt en åpenbaring av Guds godhet. Gud hadde sagt at hun hadde vært i Guds tanke lenge før hun ble født. Selv om omstendighetene rundt hennes tilblivelse var tragiske og traumatiske, forandret ikke dette det faktum at hun var ønsket og villet av Gud.

			Alle mennesker til alle tider og på alle steder er villet av Gud. Og ikke bare det; Gud kjenner alle mennesker bedre enn de kjenner seg selv. De er alle skapt i Guds bilde, og de er alle skapt slik Gud ville de skulle være.

			I Bibelens tre første kapitler, leser vi om skapelsen og de første menneskene som vandret på jorden. Selv om disse kapitlene er sparsomme med detaljer, kan vi likevel forstå at alt som finnes er skapt av Gud. Ingenting finnes som ikke er villet av ham. Dette betyr at ingen mennesker er blitt til ved en tilfeldighet. Alle mennesker er ønsket, og dette definerer menneskets uendelige verdi. Gud skapte ved å uttale ord, og befalte dermed eksistens til alt som finnes.

			Vi ser også at Gud ikke var alene da han skapte. «La oss skape…» sier han i Første Mosebok 1,26. Første Mosebok 1,2 forteller at Guds ånd svevde over vannene. Paulus skriver at alt er blitt skapt ved og til Jesus (Kol. 1,16). Slik var hele treenigheten involvert i skapelsen.

			Den treenige Gud er derimot ikke skapt. Han har vært til fra evighet og er ubegrenset av tiden. Han er i både fortiden, nåtiden og fremtiden, samtidig.

			Lyset er det første Gud skaper (1. Mos. 1,3-5). Og med dette stiger han selv inn i tiden han skapte. Tiden deles inn i dag og natt, lys og mørke, og etter hvert deler menneskene tiden inn i år, måneder, uker, timer, minutter og sekunder.

			Tid og tilbedelse

			Vi er alle tilbedende vesener. Alle mennesker tilber noe, enten det er et fotballag, en popstjerne, en datamaskin med et eple på, eller en hobby. Noen tilber seg selv. Andre tilber en eller annen guddom. I vår lengsel etter å tilbe, kan vi gjenkjenne spor av Guds fingeravtrykk i alle mennesker; vi er nemlig skapt for å tilbe. Spørsmålet handler altså ikke om vi tilber, men derimot om hva vi tilber.

			Slik er det også i himmelen. Englene er tilbedende vesener. De ble skapt før tiden og jorden ble til, og på samme måte som menneskene, tilhører englene skapelsen. Slik er englene en del av skapningen.

			Vi leser i Bibelen at de er tjenende ånder, budbringere og krigere. I himmelen er englene med og priser Gud. Dette forklarer deres dypeste hensikt; de er skapt for å prise skaperen.

			For å tilbe, trenger man å ha en fri vilje, for uten fri vilje kan man ikke tilbe. Dette er sant fordi ekte tilbedelse må være et valg. Tilbedelse fordrer nemlig fri vilje.

			Ved å se hva som skjedde før jorden ble til, kan vi forstå noe av Guds evige hensikt. Hva skjedde i himmelen før tiden ble skapt? Bibelen gir oss noen hint. Dette kan vi blant annet lese om i Jesaja 14 og Esekiel 28. Selv om dette egentlig er domsord mot kongen i Babel og Tyrus, vet vi at profetier i Det gamle testamentet i enkelte tilfeller kan tolkes dobbelt.

			Én tolkning av disse to kapitlene kan forsås dithen at det en gang foregikk et opprør i himmelen som endte med at erke­engelen Lucifer ble kastet ut av himmelen. Kanskje var Lucifer den fremste av englene, en engel som hadde ansvar for til­bedelsen av Gud selv. På et gitt tidspunkt før tiden ble skapt, ble han misunnelig på Gud og ville selv stige opp på Herrens trone for å ta plassen til Gud, for selv å bli tilbedt. Lucifer ville selv bli som Gud. Slik ville skapningen ta Skaperens plass. Som et resultat ble han kastet ut av himmelen, sammen med mange andre engler.

			Dette som skjedde utenfor tiden, før jorden ble til, er et bilde på selve «ursynden»; skapningen ville skyve Skaperen bort fra sin rettmessige plass. De satte seg selv i sentrum, og Guds vilje og hensikt ble plassert på sidelinjen. Det var som om Lucifer selv sa: «Hvorfor skal Gud ha enerett på til­bedelse?» Slik valgte Lucifer å vende seg bort fra Gud.

			Det som skjedde i himmelen før jorden ble skapt, gir oss en pekepinn på hva skapningens hensikt er. Natt og dag tilber vesener i himmelen Gud. I Johannes’ åpenbaring 4 leser vi om de 24 eldste som dag og natt kaster sine kroner ned for tronen, og hvordan livsvesenene roper ut at Herren er hellig. Her ser vi at tilbedelsen skal vare evig. Lovsangen tar ikke slutt når kveldsmøtet på søndag er over. I himmelen fortsetter den gjennom hele uken, døgnet gjennom. Slik har det vært siden englene ble skapt, og slik skal det være når vi en gang skal stå foran tronen i himmelen, sammen med englene.

			I og med at tilbedelsen har en så sentral plass i himmelen, sier dette noe om tilbedelsen plass i våre liv på jorden, og Guds evige hensikt med oss; vi er skapt for å tilbe. Spørsmålet er om vi tilber Skaperen eller skapningen.

			Skapningen vil bli som Skaperen

			Gud skapte menneskene med evnen til å relatere til Skaperen. For at denne relasjonen skulle være reell, måtte menneskene ha evnen til å velge relasjon, eller motsatt, å velge bort relasjonen. Uten kunnskapens tre, ville ikke menneskene hatt et reelt valg om å være sammen med Gud, og derfor er kunnskapens tre et viktig bilde på Guds godhet. Han ønsker seg ikke maski­ner som blindt lyder ham og tilber ham. Kunnskapens tre forteller oss at han ønsker seg mennesker som frivillig velger å gi seg selv til sin Skaper.

			Når vi i Edens hage møter Lucifer, ser vi at han har ikledd seg skikkelsen til en slange. Adam og Eva lever i paradiset, i en perfekt relasjon til hverandre og til sin Skaper. Selv om arvesynden ikke hadde besmittet menneskene, hadde Gud likevel måtte gi menneskene muligheten til å være ulydig.

			Hva sier slangen til Eva? Etter først å ha spurt Eva retorisk om Gud virkelig hadde sagt at de ikke kunne spise av alle trærne, fortsetter han med en halvsannhet som en respons på Evas svar: «Dere skal slett ikke dø» (1. Mos. 3,4). Eva hadde nemlig fortalt slangen at Gud hadde pålagt dem ikke å spise av kunnskapens tre, for da ville menneskene dø. På mange måter hadde jo slangen rett. Eva falt jo ikke død om etter å ha tatt den første biten av frukten. Derimot ble hun åndelig død, og slik adskilt fra Gud. Synden trådte med dette inn i menneskets historie, og menneskene skulle for alltid bli preget av dette valget.

			Slangen sa også at Eva skulle få sine øyne åpnet, og skille mellom godt og ondt, og dermed bli lik Gud selv. Kanskje var det dette siste som fristet Eva mest? Å bli som Gud? For andre gang falt skapningen for fristelsen til å ta Skaperens plass. Hvem vil ikke bli som Gud, ha all makt i himmel og på jord og kjenne alle hemmeligheter? Eller å være alle steder til alle tider, samtidig? Eva falt for fristelsen. Igjen ser vi konsekvensen av til­bedelsens forutsetning: For at sann tilbedelse skal kunne skje, må mennesker ha mulighet til å velge bort Gud.

			Eva, og senere Adam, falt for samme fristelse som Lucifer hadde gjort, nemlig «ursynden». De ville ta Guds plass. De ville bli som Gud.

			Resultatet kjenner vi. Adam og Eva gjemte seg i hagen fordi de skammet seg. Men også her ser vi Guds godhet. Han lager klær av skinn for å dekke over menneskene skam, og med dette gir han oss en smakebit på det som skulle komme: I tidens fylde skal Gud selv nemlig velge å bli et menneske, begrenset av tid, kunnskap og kraft. Født i fattigdom, prøvd og fristet i alle ting, men likevel perfekt – uten synd. Konsekvensen av Adam og Evas synd er evig adskillelse fra Gud. Dette er en konsekvens alle mennesker må bære. Eller som Paulus sier til de kristne i Roma: «Syndens lønn er døden» (Rom. 6,23). Men Paulus fortsetter i neste åndedrett med å si at Guds nådegave er evig liv og at det er ingen fordømmelse for dem som er i Kristus Jesus (Rom. 8,1). Vi blir erklært rettferdig fordi Gud selv tok menneskets plass i døden, nettopp for at mennesket ikke trenger å være evig adskilt fra Gud. Slik forsonet Skaperen seg selv med skapningen.

			Før tenkte jeg at Gud var både urettferdig og sint da han kastet Adam og Eva ut av hagen. Hvorfor kunne han ikke gitt dem en ny sjanse? Hvorfor kunne de ikke fortsette å bo i hagen, bare at de hadde på seg klær? Det var Guds godhet som drev dem ut av hagen. Hvorfor? Jo, vi ser dette ut fra hans første reaksjon da han hører at menneskene hadde spist av Kunnskapens tre: «Se! Mennesket er blitt som en av oss og kjenner godt og ondt. Bare det nå ikke strekker hånden ut og tar av livets tre også, så det spiser og lever evig!» (1. Mos. 3,22). Hva ville skjedd dersom de hadde spist av Livets tre etter at de hadde spist av Kunnskapens tre? Jo, de ville levd evig uten at Gud hadde hatt mulighet til å sone for synden. Slik ville menneskene vært evig borte fra Gud. Guds hensikt er jo at menneskene skulle leve evig, men dette skulle skje uten at de var under syndens påvirkning. Dersom de hadde spist av livets tre før Jesu sonoffer på korset, ville menneskene levd evig med synd. For å unngå at dette skjedde, måtte Gud stenge Edens hage for menneskene. Når denne tidsalder er slutt og dommen foretatt, da skal hagen igjen åpnes for menneskene, og da skal vi få spise av dette treet, og leve evig. Forskjellen fra nå og da, er at når dette skjer, vil syndens problem være evig løst.

			Kulturmandatet: menneskets oppdrag

			Før syndefallet fikk Adam og Eva et oppdrag. De skulle forvalte jorden og fylle jorden med mennesker. Denne oppgaven kaller vi ofte for kulturmandatet. Hva handler dette oppdraget om?

			Først av alt ser vi at denne arbeidsinstruksen skulle gjøre det godt for mennesket og dyrene å leve. De skulle leve i relasjon til hverandre og til sin Skaper, og livene deres skulle være en tilbedelse av Skaperen. Skapningen skulle være et avbilde av Skaperen, siden de selv var skapt i Skaperens bilde. For at dette kunne skje, fikk Adam og Eva beskjed om å forvalte jorden. De skulle dyrke jorden og leve av jordens frukt. Samtidig skulle de bli mange, og fylle jorden ved å være fruktbare: Gud velsignet dem og sa til dem: «Vær fruktbare og bli mange, fyll jorden og legg den under dere! Dere skal råde over fiskene i havet og over fuglene under himmelen og over alle dyr som det kryr av på jorden» (1. Mos. 1,28).

			Vi skal se på to elementer i denne befalingen Gud gir Adam og Eva. Først sier Gud at menneskene skal være fruktbare. Hva ligger i dette? Jo, selvfølgelig at menneskene skulle få barn. Men jeg tror fruktbarhet betyr mer enn bare dette. Hele forvalteransvaret ligger nemlig implisitt i denne oppgaven. Gud ville ikke bare at vi skulle forplante oss, men også at vi skulle utvikle oss, gjøre nye ting på nye måter og være kreative. Gud er en kreativ skaper, og for best mulig å speile hvem Gud er, skulle vi også utvikle oss og bruke vår gudgitte kreativitet.

			Derfor kan vi si at menneskets behov for å gjøre nye oppdagelser, oppfinnelser, reise steder ingen før har vært, sette rekorder og være kreative, er gudgitte egenskaper. Da for eksempel Graham Bell fant ut at det gikk an å kommunisere via ledninger over lengre avstander, og da Edison oppfant lyspæren, tror jeg Gud frydefullt tenkte: «endelig!». Da Fritjof Nansen som planetens første menneske ankom planetens nordligste punkt, tror jeg Gud gledet seg.

			Utvikling er del av kulturmandatet Gud gav menneskene. Denne oppgaven er fremdeles gyldig, og vi skal ta forvalteransvaret på stort alvor.

			For det andre sier Gud at menneskene skulle fylle jorden. For å oppfylle dette, ville det bety at noen måtte flytte nordover, mens andre skulle ta veien sørover, østover og vestover. Etter hvert som dette skjedde, ville omstendighetene føre til at menneskene ville utvikle seg ulikt. Et naturlig resultat ville være at ulike samfunnsstrukturer og kulturer vokste frem. Språk ville utvikle seg, ulik kunst, mat, klær og kulturer ville sakte, men sikkert, vokse frem. Etter hvert som at menneskene ble mange og flyttet rundt på hele jorden, ville de rett og slett begynne å gjøre ulike ting på ulike måter. Slik ville først familier vokse frem, deretter klaner og så stammer, før til slutt etniske folkegrupper ville bli et resultat av denne utbredelsen. Senere i boken skal vi se at dette potensielle etniske mangfoldet var ønsket av Gud, og at dette var ment å skulle gjenspeile noe av Guds mangfold og storhet. Summen av dette mangfoldet som da naturlig ville utviklet seg, ville gitt ære til Skaperen.

			Vi kan med andre ord si at Gud ønsker seg folkeslag1. Nasjo­nene er altså Guds ide og design.

			Gud ønsket seg ikke en menneskehet som skulle bestå av en monokulturell gruppe mennesker, men derimot ønsket han seg enhet i mangfold, og gjennom dette kulturelle og etniske mangfoldet skulle skapningen gi ære til Skaperen ved at de fikk kjenne ham, relatere til hverandre og leve i henhold til Skaperens vilje.

			Paulus er kirkehistoriens kanskje viktigste teolog. Han var den første misjonæren til Europa og ble regnet som en av apostlene. Da han besøkte Aten for første gang, møtte han noen av de religiøse lederne på fjellet Areopagos utenfor byen. Her holder han en tale, hvor han blant annet snakket om nettopp dette: «Av ett menneske har han skapt alle folkeslag. Han lot dem bo over hele jorden, og han satte faste tider for dem og bestemte grensene for deres områder. Dette gjorde han for at de skulle søke Gud, om de kanskje kunne lete seg fram og finne ham. Han er jo ikke langt borte fra en eneste av oss. (Apg. 17,26-27)

			Etter at Adam og Eva ble kastet ut av hagen, mistet ikke menneskene sitt oppdrag om å være fruktbare og fylle jorden. Forvalteransvaret er fremdeles en del av Guds plan for menneskene. Men på grunn av syndefallet, ser vi at Gud samtidig begynte å jobbe med en plan for å kjøpe menneskene tilbake til sin opprinnelige tilstand. Dette er uttrykt allerede i Guds tale til slangen, da han sier at hans hode en dag skal bli knust (1. Mos. 3,15).

			Forstod Adam og Eva og deres etterkommere oppdraget og forvalteransvaret Gud hadde gitt dem? Spørsmålet er i grunn umulig å besvare. Dog, vi kan anta at de forstod noe av hva Gud mente, om enn ikke alle implikasjonene det ville medføre. De begynte for eksempel å dyrke jorden og levde av den. Forskjellen fra tidligere, var at dette arbeidet nå var tungt og krevende. Vi ser også at menneskene utvikler seg, men ikke i tråd med Guds hensikt. De vokser i antall, men de sprer seg ikke utover jorden. Gud ønsket utvikling, men den utviklingen som nå skjer, er ikke helt i tråd med Guds opprinnelige hensikt. Det er nemlig ondskap som utvikles og vokser. Allerede blant Adam og Evas barn skjer det første mordet, og fra da av vokser ondskapen på jorden. Levetiden til de første menneskene var lang, faktisk over 900 år. Kanskje var det for å innskrenke mennesket evne til ondskap at Gud forkortet menneskets levetid til «bare» å være 120 år (1. Mos. 6,3)? Ondskapen vokste så mye, at etter noen generasjoner er Gud fylt av sorg, og han sier rett ut at han angret på at han skapte menneskene (1. Mos. 6,6).

			Siden fri vilje er forutsetningen for tilbedelse og relasjon, skapte Gud mennesket med muligheten til å spise av kunnskapens tre. Derfor var det en viss sjanse for at skapelsen utviklet seg i en retning Gud ikke ønsket. Dog, dette er prisen Gud måtte betale for sin hensikt med skapningen.

			Siden det gikk galt allerede i første generasjon, ville det enkleste kanskje vært at Gud utslettet jorden, dyrene og menneskene, for så å skape en ny jord og nye skapninger med andre attributter enn menneskenes? Men Gud gjør ikke dette. Han starter heller på nytt og prøver en gang til. Slik blir menneskeheten gitt en ny sjanse.

			Reboot: Å starte på nytt

			Jeg er ingen kløpper med digitale duppedingser, men PC-en min har det jeg trenger. Jeg surfer på nettet, skriver, skyper, tvitrer og gjør ellers helt enkle ting. Av og til skjer det at datamaskinen fryser. Da har jeg lært at det beste er å trykke CtrAltDelete samtidig for å se om det er noen programmer som har hengt seg opp. Der inne finnes det en funksjon hvor jeg kan lukke dette programmet som blokkerer maskinen. Men av og til skjer det at CtrAltDelete ikke kan hjelpe meg. Da er det bare en ting å gjøre, nemlig å starte maskinen på nytt. Dette gjøres ved å restarte maskinen, eller å reboote, som det også heter. Da slår maskinen seg av og den starter på nytt.

			Etter at Adam og Eva spiste av eplet og deres etterkommere fylte jorden med ondskap, ville Gud begynne på nytt og opprette en ny pakt med menneskene. Han restartet alt sammen og gav menneskene samme mandat som tidligere; nemlig å fylle jorden og være fruktbare.

			Da Gud skulle iverksette denne planen, brukte han Noah. Bibelen sier at han var en rettferdig og helstøpt mann (1. Mos. 6,9). Gjennom ham og hans familie skulle Gud videreføre sin evige hensikt.

			Som første ledd i denne planen, får Noah beskjed om å bygge en ark som skal huse ham selv og hans familie, samt ett par av alle jordens dyr. I 40 dager er de inne i arken, mens Gud lar det regne over jorden. Alt liv må bøte med livet på grunn av ondskapen som hadde utviklet seg.

			Da Noah går ut av båten taler Gud til ham (1. Mos. 11,1-17). I sin tale oppretter Gud denne nye pakten med menneskene, hvor regnbuen er pakttegnet mellom ham selv og menneskene. I pakten lover Gud at han aldri mer skal sende en storflom som denne. Dette er den første av flere pakter som Gud skal opprette med menneskene. Felles for dem alle er at det er Gud som initierer disse paktene, og at det er han som oppretter dem på vegne av seg selv. Dette skal vi komme tilbake til senere.

			Som del av denne pakten får Noah nøyaktig samme oppdrag som Adam og Eva fikk mange år tidligere. Vi ser at Guds tanke og hensikt med menneskene ikke endret seg med storflommen. Også nå vil han at menneskene skal være fruktbare og spre seg over hele jorden (1. Mos. 11,1 og 7). Gud hadde ikke gitt opp sitt prosjekt med menneskene som var skapt i hans bilde. Han ville at menneskene i sitt mangfoldige fellesskap skulle fortelle noe om hvem han er, og slik speile noe av hans karakter. For å gjøre dette så komplett som mulig, var det nødvendig at menneskene spredte seg utover hele jorden, ble forskjellige, og utviklet seg i ulike etniske grupper.

			Forsto Noah og hans etterkommere denne befalingen? Ja, det virker senere som at menneskene forsto hva Gud mente, men at de med hensikt bare adlød halvparten av Guds befaling. Den ene delen, som handlet om å bli mange, ble etterlevd. Den andre delen som handlet om å spre seg utover på jorden og utvikle et etnisk mangfold, ble bevisst ikke fulgt. Første Mosebok 11,1-2 forteller oss at alle mennesker noen generasjoner etter Noah snakket samme språk og bodde på samme sted. De var med andre ord en monokulturell gruppe, som nektet å forholde seg til kulturmandatet og forvalter­ansvaret.

			At de kjente Guds befaling om å spre seg, kommer tydelig frem i deres motivasjon for å bygge Babels tårn: «Kom, la oss bygge oss en by og et tårn som når opp til himmelen, og skaffe oss et navn så vi ikke blir spredt ut over hele jorden!» (1. Mos. 11,4)

			Det er flere elementer i denne erklæringen fra menneskene i Babel. For det første ville de bygge en by og et tårn som nådde opp til himmelen. Dette ville de gjøre for å skaffe seg selv et navn. Igjen ser vi at skapningen begikk «ursynden»; de ville skaffe seg selv et navn og dermed ta plassen til Skaperen ved selv å gjøre seg til sentrum av tilværelsen og dermed tilrane seg Guds posisjon. Nettopp fordi de kjente Guds hensikt som sa at de skulle spre seg utover, så bygde de heller en by med et tårn for å skaffe seg selv et navn og … ikke bli(r) spredt ut over hele jorden.

			Hvorfor de ikke ville spre seg utover, og at de derfor bevisst gikk imot Guds bud på denne måten, vet vi ikke. Vi kjenner ikke hensiktene til innbyggerne i Babel, utover det som bibelteksten selv forteller. Men kanskje er det mulig å tenke seg at menneskene den gang ikke var så ulike mennesker i dag? I dag føler nok de fleste mennesker at det er tryggest å være sammen med andre som er like seg selv, som tenker på samme måte, har lik kultur og mer eller mindre de samme interessene. Kanskje tenkte menneskene i Babel at dersom de begynte å flytte rundt, ville menneskeheten utvikle seg i ulike retninger, hvor man begynte å gjøre ting på forskjellige måter og etter hvert også begynne å snakke ulike språk? Var de kanskje redde for fremmedgjøring? Kunne det være at innbyggerne i Babel tenkte at livet ville være så mye enklere dersom de alle sammen bodde på samme sted, snakket samme språk, spiste samme mat, likte samme musikk og var en enhetlig gruppe?

			Vi må ikke glemme at menneskene i Babel nok kjente til at menneskenes ondskap og ulydighet noen generasjoner tidligere hadde ført til at vannflommen nesten hadde utryddet alt liv på jorden. 

			Når de så bestemte seg for å bygge tårnet, laget de først teglstein. Som sement og bindemiddel ser vi at de brukte jordbek, noe som er omtrentlig det samme som tjære (1. Mos. 11,3). Alle som liker båtliv og bor ved Skjærgården, vet at tjære brukes på trebåter for å gjøre båtene vanntette.

			Den jødiske historikeren Josefus (ca. 37 – ca. 100) skrev flere verk, hvorav ett handler om jødenes historie, fra skapelsen frem til Josef. Denne historien følger stort sett Bibelens narrativ, men Josefus inkluderer noen detaljer, basert på samtidige tradisjoner, som Bibelen ikke nevner. En interessant detalj som Bibelen ikke forteller, handler nettopp om tårnet i Babel. ­Josefus hevder at årsaken til at menneskene bygde tårnet med jordbek, var at tårnet skulle være vanntett. Siden menneskene ikke ville spre seg utover jorden, var de redde for at Gud skulle rammen jorden med en ny vannflom.

			Med andre ord, kan vi forstå historien slik at menneskene i Babel ville bygge seg et vanntett tårn, slik at når vannflommen kom på grunn av deres ulydighet og uvilje mot å spre seg, så kunne de gjemme seg i tårnet? Tenkte menneskene at de på denne måten kunne overvinne Gud? Var dette ursynden som igjen ble begått; nemlig at skapningen ville ta Skaperens plass?

			Hvordan reagerer Gud? Jo, han stiger ned til Babel og forvirrer deres språk, slik at de ikke forstår hverandre, før han sprer menneskene ut over hele jorden (1. Mos. 11,8).

			Ofte har vi tenkt at Gud straffet menneskene da han steg ned i Babel og forvirret deres språk slik at de ikke kunne jobbe sammen og fullføre sine planer om å bygge tårnet. Men når vi kjenner Guds hensikt med menneskene, bør vi kanskje heller tenke annerledes om Guds inngripen i Babel? Istedenfor å forstå dette som hans straff, kan vi heller tolke dette som et uttrykk for hans godhet. Han ønsket ikke at menneskene skulle gjøre opprør. Han ønsket ikke at skapningen skulle leve i fiendskap med Skaperen. Derimot ønsket han mangfold, utvikling og kreativitet, gjennom at menneskene skulle bli mange, fylle jorden og forvalte den. En naturlig konsekvens av dette ville være at menneskene etter hver skulle bli delt inn i ulike etniske grupper, hvor nasjoner og folkeslag ville se dagens lys. Slik skulle summen av livene deres være en tilbedelse av Skaperen. 

			Ved å spre menneskene utover hele jorden og gi dem ulike språk, tenker jeg at Gud faktisk hjalp menneskene til å igangsette første del av sin evige hensikt; nemlig at nasjoner og kulturelt mangfold skulle utvikles over hele jorden.

			Med bakgrunn i kulturmandatet, som både Adam og Eva, og Noah og hans familie fikk, ser vi at Guds inngripen i Babel ikke er en straff, men derimot en hjelp til å oppfylle hans hensikt med menneskene. Samtidig forhindrer han menneskene til å ta plassen til Skaperen. Slik blir Guds inngripen i Babel en historie om Guds godhet.

			Ironisk nok er det i Babel de første språkene ble utviklet, og nettopp fra denne byen ble menneskene spredd utover hele jorden. I følge jødisk tradisjon ble 70 folkeslag, og dermed 70 språk2 skapt denne dagen. Fra å være ett folkeslag, ble de i Babel delt inn i 70 ulike etniske grupper.

			En av disse gruppene ble etter hvert boende i landet Kaldea og byen Ur. Her møter vi mannen Tarah (1. Mos. 11,27) som hadde tre sønner. En av dem het Abraham. Gud åpenbarer seg for denne familien, og de bestemmer seg for å flytte fra Ur, til et land som Gud skulle åpenbare hvor var, et land som het Kanaan.

			Ur i Kaldea var på denne tiden et kulturelt sentrum i verden. Samfunnet var sivilisert, og arkeologiske utgravinger i Nasariyyah, Irak, viser at Ur var et samfunn med infrastruktur som overgikk mye av sin samtid. Det var for eksempel ikke uvanlig å ha badekar med innlagt vann på sine soverom. Dette var altså hjembyen til Abrahams familie.

			Etter Guds spesielle åpenbaring flytter Abraham og hans familie ut av huset sitt, sine venner og byen sin og blir nomader som bor i telt. Vi kan forstå av bibelteksten at Abraham sannsynligvis var en rik mann. Å flytte inn i et telt og begynne en reise uten å kjenne reisens endemål, må ha vært en stor utfordring. Dermed begynner del to av Guds evige hensikt å utfolde seg. Mer om dette i neste kapittel. 3

